## La Generalitat i l’Ajuntament d’Alberic acorden destinar 26 vivendes públiques a jóvens, famílies nombroses i persones majors de 60 anys

*** El secretari autonòmic de Vivenda i l’alcalde del municipi donen per finalitzat amb acord un contenciós administratiu interposat al Govern del Botànic
* L’acord inclou la cessió per part de la Generalitat d’un local per a les futures instal·lacions de la Policia Local per a un període de 25 anys**

La Vicepresidència Primera i Conselleria de Servicis Socials, Igualtat i Vivenda i l’Ajuntament d’Alberic han acordat destinar 26 vivendes d’un edifici que va adquirir la Generalitat en 2021 a col·lectius amb dificultats per a accedir a una vivenda com són els jóvens, les famílies nombroses i les persones majors de 60 anys.

D’esta manera es dona per finalitzat amb acord el procediment contenciós administratiu que va interposar l’Ajuntament d’Alberic contra la llavors Vicepresidència Segona i Conselleria de Vivenda i Arquitectura Bioclimàtica del Govern del Botànic per la compra d’este edifici davant el seu dret a exercir la seua adquisició mitjançant tanteig i retracte.

El secretari autonòmic de Vivenda, Sebastián Fernández, i l’alcalde d’Alberic, Antonio Carratalá, han firmat l’acord entre les dos administracions, la qual cosa implicarà la pròxima adjudicació d’estes vivendes. La directora general de l’Entitat Valenciana d’Habitatge i Sòl (EVha), Estefanía Martínez, ha assistit a la firma.

Sebastián Fernández ha destacat que, gràcies al treball de l’actual Consell, “s’han agilitzat els terminis per a posar a disposició 26 vivendes que es destinaran a col·lectius amb grans dificultats i l’entrega de les quals, lamentablement, s’ha retardat durant anys a causa de la mala gestió del Botànic”.

L’acord entre la Generalitat i el consistori destina estes 26 vivendes per a la seua adjudicació excepcional en arrendament a les unitats de convivència inscrites en el Registre de demanda de vivenda que complisquen els requisits per a ser adjudicatàries i pertànyer a algun dels col·lectius següents: unitats de convivència formades exclusivament per jóvens menors de 35 anys, famílies nombroses i unitats de persones majors de 60 anys.

Els adjudicataris hauran de justificar ingressos mínims suficients que garantisquen que l’esforç que supose l’abonament del lloguer sense bonificar de la vivenda, més els gastos de comunitat no supere el 25 % dels seus ingressos. Estos ingressos hauran de provindre de les rendes del treball o pensions.

Totes les vivendes s’adjudicaran pel procediment ordinari de baremació. Els criteris seran els establits en el capítol III del Decret 106/2021, de 6 d’agost, del Consell, del Registre de Vivenda de la Comunitat Valenciana.

Així mateix, l’acord firmat este dilluns també inclou la cessió per part de l’EVha a l’Ajuntament d’Alberic d’un local que acollirà les futures instal·lacions de la Policia Local. La cessió és gratuïta i per a un període de 25 anys.

Fecha: 20/01/2025